Rozhodnutie Komisie
z 20. augusta 2003,
ktorým sa členským štátom povoľuje podľa smernice 94/55/ES prijať určité odchýlky, pokiaľ ide o prepravu nebezpečného tovaru cestnou dopravou
(oznámené pod číslom dokumentu C(2003) 3027)
(Text s významom pre EHP)
(2003/635/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 94/55/ES z 21. novembra 1994 o aproximácii právnych predpisov členských štátov vzhľadom na prepravu nebezpečného tovaru cestnou dopravou [1], zmenenú a doplnenú smernicou Európskeho parlamentu a Rady 2000/61/ES [2], a najmä na jej článok 6 ods. 9,
so zreteľom na oznámenie prijaté od príslušných členských štátov,
keďže:
(1) podľa smernice 94/55/ES môžu členské štáty prijať ustanovenia, ktoré sú menej prísne než ustanovenia uvedené v prílohách k smernici a ktoré sa v rámci ich územia vzťahujú len na prepravu malého množstva určitého nebezpečného tovaru, s výnimkou látok so strednou alebo vysokou rádioaktivitou;
(2) podľa smernice 94/55/ES môžu členské štáty prijať ustanovenia, ktoré sa líšia od ustanovení uvedených v prílohách k smernici a ktoré sa vzťahujú na miestnu prepravu obmedzenú na ich územie;
(3) niekoľko členských štátov oznámilo Komisii, že zamýšľa prijať také ustanovenia; tieto ustanovenia Komisia preskúmala a prišla k záveru, že príslušné podmienky sú splnené; je preto vhodné povoliť prijatie takých ustanovení;
(4) opatrenia predpokladané v tomto rozhodnutí sú v súlade so stanoviskom Výboru pre prepravu nebezpečného tovaru ustanoveného článkom 9 smernice 94/55/ES,
PRIJALA TOTO ROZHODNUTIE:
Článok 1
Členským štátom uvedeným v prílohe I sa povoľuje prijať, pokiaľ ide o prepravu malého množstva určitého nebezpečného tovaru cestnou dopravou len v rámci ich vlastného územia, ustanovenia uvedené v tejto prílohe.
Tieto ustanovenia uplatňujú bez diskriminácie.
Článok 2
Členským štátom uvedeným v prílohe II sa povoľuje prijať ustanovenia uvedené v tejto prílohe, ktoré sa týkajú miestnej prepravy obmedzenej na ich územie.
Tieto ustanovenia sa uplatňujú bez diskriminácie.
Článok 3
Toto rozhodnutie je adresované členským štátom.
V Bruseli 20. augusta 2003